Soektog na vermiste Marco eindig tragies(Foto: Verskaf) Die soektog na Marco, ŉ driejarige Australiese beeshond wat op 24 Februarie spoorloos van ŉ kleinhoewe in Colleen Glen buite Port Elizabeth verdwyn het, het Saterdagaand tragies geëindig. Op die Facebook-blad Bring Marco home skryf iemand: “Ek tik hierdie boodskap met ŉ swaar hart namens Anneli. Marco is ŉ rukkie terug dood aangetref. Hy is geïdentifiseer en huis toe geneem en in sy tuin begrawe. Uit die diepte van ons harte bedank ons elkeen van julle, Marco se herinnering sal nie hier eindig nie. Vlieg hoog Marco.” Anneli van Jaarsveld, Marco se eienares, was nie onmiddellik beskikbaar vir kommentaar nie. Die dierebeskermingsvereniging (NDBV) in Uitenhage het ook die nuus op sy Facebook-blad bevestig. “Marco is gevind maar is ongelukkig dood. Rus in vrede liefste seun. Ons gedagtes en gebede is saam met jou familie in rou.” Maroela Media het Saterdagoggend nog berig dat die reusebeloning van R25 000 na R50 000 verhoog is om Marco terug te besorg. Van Jaarsveld het Saterdagoggend gesê hulle hoop dié bedrag is genoeg om iemand te oortuig om hom prys te gee. “As hy siek of vermis was, sou ons al iets gehoor het. Hy is definitief gesteel.” (Foto: Verskaf) Maroela Media het vroeër berig Van Jaarsveld het ŉ Facebook-blad genaamd “Bring Marco Home” gestig. Haar pleidooi om Marco terug te kry is al meer as ŉ halfmiljoen keer op sosiale media gedeel. “Hy is my alles, my kind en my lewe. Hy gaan oral saam met my. Ek weet nie hoe ek sal regkom sonder hom nie,” het Van Jaarsveld aan Maroela Media gesê. Marco het op 24 Februarie oudergewoonte saam met Van Jaarsveld buitentoe gegaan omdat daar mense by die hek was. Van Jaarsveld het ŉ perdeplaas en ŉ gastehuis op die kleinhoewe waar sy saam met haar man woon. “Daar sou mense die oggend kom perdry op die plaas, so ons het uitgeloop buitentoe. Marco hardloop altyd na die hek toe om die mense te gaan groet. Ons het die hek oopgemaak, maar die motor het nie ingery nie. Hy het ook nie só geparkeer dat ons kon sien wie in die kar is nie. Die hek het toe outomaties toegegaan toe niemand inry nie. Die kar het weggery en Marco was nie meer daar nie.